Komisijos reglamentas (EB) Nr. 2245/2001
2001 m. lapkričio 19 d.
iš dalies keičiantis Tarybos reglamento (EB) Nr. 517/94 IIIB ir VI priedus dėl Jugoslavijos Federacinei Respublikai skirtų kvotų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. priimtą Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių [1], su paskutiniais pakeitimais, padarytais Komisijos Reglamentu (EB) Nr. 2878/2000 [2], ir ypač jo 5 straipsnį ir 25 straipsnio 4 dalį,
kadangi:
(1) Reglamentas (EB) Nr. 517/94 nustato tam tikrų tekstilės gaminių, kurių kilmės šalis - Jugoslavijos Federacinė Respublika, metinius kiekybinius apribojimus.
(2) Po 2000 m. spalio mėn. Jugoslavijos Federacinėje Respublikoje įvykusių politinių permainų ši šalis yra visateisė ES stabilizavimo ir asocijavimo proceso dalyvė ir visateisė naudos gavėja, taikant Bendrijos lengvatinės prekybos su Vakarų Balkanų šalimis režimą, kuris buvo įvestas 2000 m. rugsėjo 18 d. priimtu Tarybos reglamentu (EB) Nr. 2007/2000, įvedančiu išskirtines prekybos priemones, skirtas Europos Sąjungos stabilizavimo ir asocijavimo procese dalyvaujančioms arba su juo susijusioms šalims ir teritorijoms, iš dalies pakeičiančiu Reglamentą (EB) Nr. 2820/98 ir panaikinančiu Reglamentus (EB) Nr. 1763/1999 ir (EB) Nr. 6/2000 [3], su paskutiniais pakeitimais, padarytais Reglamentu (EB) Nr. 2563/2000 [4].
(3) Įgaliojimas vesti derybas dėl dvišalio prekybos tekstilės gaminiais susitarimo negali būti svarstomas, kol Jugoslavijos Federacinėje Respublikoje neišspręsti klausimai, susiję su užsienio prekyba ir muitų kontrole.
(4) Prekyba tam tikrų kategorijų tekstilės gaminiais šiuo metu sustabdyta, kadangi buvo pasinaudota visomis turimomis kvotomis. Jugoslavijos Federacinė Respublika paprašė padidinti šias kvotas 20 %.
(5) Tikslinga padidinti visas Jugoslavijos Federacinei Respublikai skirtas kvotas, kaip tai buvo padaryta Tarybos reglamentu (EB) Nr. 7/2000 [5] Kroatijos ir Bosnijos ir Hercogovinos atveju 2000 metais, prieš pradedant derybas su šiomis šalimis dėl dvišalių tekstilės susitarimų.
(6) Nustatant padidintas kvotas, reikėtų remtis kvotų augimo rodikliais, kurie buvo numatyti kiekvienai kategorijai Tarybos sprendimu 90/649/EEB [6] sudarytos Europos ekonominės bendrijos ir Jugoslavijos Socialistinės Federacinės Respublikos bendradarbiavimo sutarties papildomajame protokole dėl prekybos tekstilės gaminiais.
(7) Šis visuotinis kvotų padidinimas turėtų būti paskirstytas toms kategorijoms, kurioms jis būtinas, bet neviršijant Jugoslavijos Federacinės Respublikos prašomo padidinti kiekio.
(8) Padidintos kvotos turėtų būti taikomos nuo 2001 m. pradžios, kad būtų patenkintos likusios importo paraiškos.
(9) Reglamentas (EB) Nr. 517/94 turi būti atitinkamai iš dalies pakeistas.
(10) Šiame reglamente numatytos priemonės atitinka Tekstilės komiteto nuomonę, kaip apibrėžta Reglamente (EB) Nr. 517/94.
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 517/94 IIIB ir VI priedai iš dalies keičiami taip, kaip nurodyta šio reglamento priede.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. lapkričio 19 d.